**SPrÁva o Účasti verejnosti na Tvorbe právnych Predpisov**

Verejnosť bola o príprave návrhu zákona ktorým sa mení a dopĺňa zákon Národnej rady Slovenskej republiky č. 13/1993 Z. z. o umeleckých fondoch v znení neskorších predpisov (ďalej len „návrh zákona“) informovaná prostredníctvom predbežnej informácie PI/2022/158 zverejnenej na portáli Slov-Lex. Na základe zverejnenej predbežnej informácie mohla verejnosť predkladať svoje návrhy a pripomienky.

V stanovenej dobe boli zaslané dve vyjadrenia k predbežnej informácii PI/2022/158, a to Rozhlasom a Televíziou Slovenska (ďalej len „RTVS“) a OZ Bez bariéry – Národná platforma proti bariéram (ďalej len „OZ BB“). Vyjadrenie RTVS smerovalo k zrušeniu povinnosti verejnoprávneho vysielateľa odvádzať príspevky z úhrad za služby verejnosti poskytované Rozhlasom a televíziou Slovenska v oblasti rozhlasového vysielania a televízneho vysielania do umeleckých fondov. Pripomienka je nad rámec návrhu zákona, nakoľko návrhom zákona sa len zosúlaďuje terminológia zákona so zákonom č. 340/2012 Z. z. o úhrade za služby verejnosti poskytované Rozhlasom a televíziou Slovenska a o zmene a doplnení niektorých zákonov v znení neskorších predpisov. OZ BB vo svojom vyjadrení k predbežnej informácii navrhla vytvorenie samostatného fondu pre podporu zdravotne postihnutých umelcov pre literatúru, preklady, výtvarné umenie, divadlo, film a hudbu tak, aby táto oblasť umenia a kreativity mala svoje účelovo alokované zdroje, ktoré by boli daňovo zvýhodnené a umožnili tak rozvoj umelcov s postihnutím. Uvedená pripomienka je taktiež nad rámec návrhu zákona, nakoľko cieľom návrhu zákona je zrušenie príspevkov vo výške 2% podľa zákona Národnej rady Slovenskej republiky č. 13/1993 Z. z. o umeleckých fondoch v znení neskorších predpisov, ktoré príjemcovia autorských odmien a odmien výkonných (reprodukčných) umelcov odvádzajú umeleckým fondom z ich hrubých príjmov, ako aj zrušenie odvodovej povinnosti do umeleckých fondov pre dedičov autorských práv. Ministerstvo kultúry Slovenskej republiky neplánuje zriadiť nový umelecký fond.